**Oikeusministeriö** Muistio

Aarne Kinnunen

apulaisosastopäällikkö 21.11.2016

VALTIONEUVOSTON PERIAATEPÄÄTÖS KANSALLISESTA RIKOKSENTORJUNTAOHJELMASTA 2016–2020

Valtioneuvosto nimitti uuden rikoksentorjuntaneuvoston toimintakaudelle 1.10.2015 − 30.9.2018. Nimittämisen yhteydessä valtioneuvosto antoi rikoksentorjuntaneuvostolle tehtäväksi laatia kansallinen rikoksentorjuntaohjelma. Rikoksentorjuntaneuvosto toimii oikeusministeriön yhteydessä ja se käsittelee rikollisuuden ehkäisyyn, rikoksista aiheutuvien haittojen vähentämiseen ja turvallisuuden edistämiseen liittyviä yleisiä kysymyksiä. Ohjelman valmistelusta on vastannut neuvoston paikallisen rikoksentorjuntatyön jaosto ja ohjelman toimenpiteet on kerätty erikokoisissa ja eri puolilla Suomea pidetyissä työpajoissa. Rikoksentorjuntaneuvosto hyväksyi 16.6.2016 kansallisen rikoksentorjunta -ohjelman Turvallisesti yhdessä.

Ohjelman valmistelussa on kuultu sidosryhmiä. Ohjelma oli lausuttavana Lausuntopalvelu.fi:ssa (30.6.–19.8.2016). Lausuntoja saatiin lausuntopalveluun vajaa 40. Lausuntoja tuli kunnista, Kuntaliitolta, ministeriöistä, ministeriöiden alaisesta hallinnosta, aluehallintovirastoista, järjestöistä, tutkimuksen piiristä ja yksittäisiltä kansalaisilta. Lausujat olivat tyytyväisiä siihen, että ennaltaehkäisy, yhdessä tekeminen ja kansalaisyhteiskunnan rooli olivat selkeästi esillä ohjelmassa, myös valmisteluvaiheessa. Kaikki lausunnon antaneet tahot haluavat olla mukana ohjelman toimeenpanossa. Lausunnon antaneet ja ohjelman valmistelussa mukana olleet ministeriöt ilmoittivat olevansa mukana viemässä ohjelmaa eteenpäin niiltä osin, kun koskee heidän toimiaan (SM, STM, LVM, TEM, OKM, YM).

Lausunnoista saadussa palautteessa toivottiin koordinaation ja roolien selkeyttämistä valtakunnallisella tasolla eri ohjelmien ja eri tason viranomaisten välillä (aluehallintovirastot, maakunnat ja paikallinen taso). Ohjelmassa ehdotetaan toimia, jotka parantaisivat koordinaatiota ja yhteistyötä.

Rikoksentorjuntaohjelman toimeenpanoa tukee ja seuraa rikoksentorjuntaneuvosto ja sen paikallisen rikoksentorjuntatyön jaosto, jotka raportoivat sen etenemisestä oikeusministeriölle.

Ohjelman tavoitteena on:

* 1. selkeyttää rikosten ehkäisyn kytkeytyminen kunnan muihin suunnitelmiin,
	2. rikosten ehkäisyyn kytkeytyvän yhteistyön ja verkostoitumisen parantaminen viranomaisten, elinkeinoelämän, järjestöjen ja kansalaisten kanssa,
	3. lisätä rikoksentorjuntatyön osaamista paikallisella ja kansallisella tasolla,
	4. edistää asukkaiden ja kansalaisjärjestöjen kuulemista rikosten ehkäisyn suunnittelussa ja
	5. kehittää kansalaisten osallistumista ja vaikuttamiskeinoja rikosten ehkäisyssä ja koetun turvallisuuden edistämisessä.

Ohjelman tavoitteena on kytkeä rikosten ehkäisy paremmin osaksi kunnan muita suunnitelmia, mm. sisällyttämällä rikosten ehkäisy kunnan strategiaan ja hyvinvointi- ja turvallisuustyöhön, jolloin voidaan varmistaa rikoksentorjuntatoimien toteutuminen paikallisella tasolla eri hallinnonalojen yhteistyönä (mm. sosiaali-, terveys-, nuoriso-, pelastus-, kaavoitus- ja tekninen toimi, rakennusvalvonta ja poliisi). Sähköisen hyvinvointikertomuksen indikaattoreita kehitetään siten, että saadaan alueellista tietoa rikollisuudesta ja hyvinvointi-indikaattoreista ja turvallisuusvaikutusten arviointiin luodaan muistilista, jonka avulla arvioidaan rikosten ehkäisyn vaikutuksia kunnallisen päätöksenteon valmistelussa. Rikoksia ennalta ehkäisevä työ, joka usein toteutuu kuntien sosiaali- ja terveyspalveluissa ja järjestöjen toimesta, säästää korjaavien, usein kalliiden toimenpiteiden kustannuksia. Ohjelmassa kehitetään keinoja arvioida, ovatko rikosten ehkäisyn toimet kustannustehokkaita.

Ohjelma sisältää toimenpiteitä paikallisen rikoksentorjuntatyön kehittämiseksi ja sen erityinen paino on rikoksentorjuntatyön eri toimijoiden (viranomaisten, elinkeinoelämän, kansalaisjärjestöjen ja asukkaiden) yhteistyössä rikoksentorjunnan suunnittelussa ja toteuttamisessa. Näihin sisältyy myös eri tasoilla toimivien viranomaisten roolien selkeyttäminen rikosten ehkäisyssä, kuten maakuntien ja aluehallintovirastojen ja rikoksentorjuntaneuvoston rooli edistää rikoksentorjuntatyön kehittämistä ja koordinointia sekä vastata omalta osaltaan sisäisen turvallisuuden strategiassa määriteltyjen tavoitteiden toteutumisesta. Esimerkiksi maakuntauudistuksen yhteydessä voidaan selkeyttää viranomaisten roolia ja parantaa alueellista yhteistyötä turvallisuustyössä ja rikosten ehkäisyssä. Pienten kuntien osalta maakuntatason yhteistyö voi parantaa rikosten ehkäisyä. Paikallisiin (kunnat/seutukunnat) hyvinvointi- ja turvallisuusryhmiin sisällytetään rikosten ehkäisyn näkökulma ja jokaiseen kuntaan/maakuntaan nimetään yhdyshenkilö tai koordinaattori, jonka tehtäviin kuuluu rikoksentorjunnan edistäminen ja koordinointi alueella.

Rikoksentorjuntatyön osaamista kehitetään perustamalla työryhmä selvittämään tarvetta ja menetelmiä rikoksentorjunnan koulutukselle ja tuottamaan oppimateriaalia rikoksentorjunnasta kouluihin ja nuorisotoimeen. Yhteistyöverkoston avulla levitetään tietoa rikosten ehkäisystä nuorisotyön järjestötoimijoille ja tämän lisäksi varmistetaan, että kouluissa ja oppilaitoksissa opetetaan turvallisuuden edistämistä opetussuunnitelmien mukaisesti erityisesti yhteiskuntaopin ja terveystiedon opetuksen yhteydessä. Aluehallintovirastot ja rikoksentorjuntaneuvosto järjestävät alueellisia koulutustilaisuuksia rikoksentorjunnasta, joihin kutsutaan alueen päättäjät, kunnan ja alueen virkamiehet, elinkeinoelämän, järjestöjen ja asukasyhdistysten monipuolinen edustus. Vuoteen 2020 mennessä on tavoitteena lisätä valtion tukea rikoksentorjuntatyön tutkimus- ja kehittämishankkeisiin.

Ohjelman tarkoituksena on lisätä asukkaiden turvallisuutta ja viihtyisyyttä vähentämällä rikoksen uhriksi joutumisen riskiä ja rikoksista aiheutuvia haittoja.  Tämä saavutetaan vahvistamalla asukkaiden ja järjestöjen osallistumista ja vaikuttamisen mahdollisuuksia niin alueensa rikollisuuden ehkäisyssä kuin muissakin turvallisuutta koskevissa päätöksissä. Paikallinen asukasaktivismi on turvallisuuden parantamisessa tärkeää, vaikkakaan ei korvaa viranomaistoimintaa. Ohjelmassa on toimenpiteitä, joilla vahvistetaan kuntien viestintää asukkaille turvallisuusasioista mm. kouluttamalla kunnan viestinnästä vastaavien henkilöitä ja varmistamalla että kunnille, asukkaille ja järjestöille annetaan tietoa paikallisesta turvallisuustilanteesta, rikosten ehkäisystä ja toimijoista erilaisia kanavia käyttäen. Lisäksi ohjelmassa selvitetään mobiilisovellusten käyttöä asukkaiden (ml. nuoret) kuulemisen ja tiedon välittämisen välineinä ja kannustetaan kuntia hyödyntämään olemassa olevia osallisuuden rakenteita (kuten alueraateja, aluefoorumeja, kaupunginosa- ja kyläyhdistyksiä) ja kuntalain velvoittamia vammais- ja vanhusneuvostoja sekä nuorisovaltuustoja.

Kansalaisten ja järjestöjen osallistumista rikosten ehkäisyyn tuetaan keräämällä ja levittämällä tietoa hankkeista ja hyvistä käytännöistä, joilla voidaan ehkäistä turvattomuuden tunteen lisääntymistä ja syrjintää. Lisäksi kootaan yhteen taloyhtiöiden ja asumispalveluja tuottavien tahojen hyviä käytäntöjä yhteisöllisyyden, asukkaiden yhteisen toiminnan ja turvallisuuden tunteen lisäämiseksi ja lisätään tietoa dialogia edistävistä, restoratiivisista ja ongelman ratkaisuun tähtäävistä menetelmistä, joita voidaan hyödyntää paikkakunnilla tai alueilla, joilla asukkailla on herännyt erityisiä pelkoja tai on tapahtunut rikos. Järjestöjen ja kansalaisten osallistumisen mahdollisuuksia voidaan parantaa myös edistämällä niiden verkostoitumista ja yhdenvertaisia mahdollisuuksia hakea rahoitusta rikollisuuden vähentämistä edistäviin hankkeisiin sekä tarjoamalla tiloja niiden käyttöön hyödyntämällä paikkakunnalla olevia tyhjiä julkisia ja mahdollisuuksien mukaan yksityisten yritysten tiloja. Konkreettinen toimenpide on pilotoida ja arvioida kehittämishanke, jossa hyödynnetään osallistavaa budjetointia rikoksentorjuntaa edistävän hankkeen toteuttamisessa.

Rikosten ehkäisyyn on entistä tärkeäpää ottaa mukaan uusia toimijoita poliisin ja viranomaisten lisäksi ja hyödyntää näiden toimijoiden osaamista ja voimavaroja laaja-alaisen rikoksentorjuntatyön näkökulmasta. Valtioneuvoston selonteossa sisäisestä turvallisuudesta (SM 2016) todetaan, että poliisin resurssitilanne lisää paineita vähentää erityisesti ennalta estävää toimintaa, jonka tavoitteena on vähentää rikoksia ja lisätä turvallisuutta sekä turvallisuuden tunnetta. Priorisointi koskettaisi erityisesti rikostorjuntaa ja rikosten ennalta estämistä, joka liittyy rikoksentorjuntaohjelman toiminta-alueeseen. Kansallisen rikoksentorjuntaohjelman tavoitteet ja toimenpiteet tukevat muiden toimijoiden ja osaamisen hyödyntämistä rikosten ehkäisyssä poliisin ennalta estävän toiminnan rinnalla.

Turvallisesti yhdessä -ohjelman keskeisiä periaatteita ovat ennaltaehkäisy, osallisuus ja yhteistyö.